AmaKatolike eZimbabwe Abamba Umhlangano Wokuhlaziya Ezenotho
Lumhlangano wenzelwe eHarare uqoqwe ngabohlangothi, olwe Social Communications ebandleni leRoman Catholic, phansi kwendikimba ethi,“ Is Zimbabwe better off without the US Dollar ”.
HARARE — Abokholo lwesiKatolike eZimbabwe, bathi sokudinga ukusebenzelana kwehlangothi zonke zempilo, ukuvikela umnotho welizwe. Abezombusazwe lengcwethi kwezenotho bazinikele ngokugcweleyo ukufeza imizamo yokulungisisa lumumo eyenziwa ngabebhanga elikhulu lelizwe ele RBZ, okufana lokulethwa kwama Bond Notes, ngenhloso yokuletha ukuzinza kwezemali elizweni. Lokhu kuphume emhlanganweni owenzelwe eMeikles Hotel eHarare oqoqwe ngabohlangothi olubona ngezokukhulumisana lozulu, olwe Social Communications ku Archdiocese eye Harare ebandleni leRoman Catholic, ngaphansi kwendikimba ethi,“ Is Zimbabwe better off without the US Dollar ”. Osebenza ephathisana lama Bishop, ebandleni leli, uVicar General Kennedy Muguti, uthi ukutshelana iqiniso phezu kokwenzakalayo kwezomnotho, yiyo kuphela indlela ezaphathisa ukulungisisa isimo somnotho, hatshi ukudlala umacatshelana, lozulu esemnyameni, engazizwisise inhlelo eziphoselwa kuye. Usibalukhulu webhanga elikhulu lelizwe eleRBZ obe khona laye kulumhlangano uDr John Mangudya, uvumile ukuqakatheka kokusebenzelana lozulu, kunhlelo ezehlukeneyo ezifana leyokulethwa kwama Bond Notes, wona athi azoqala ukusebenza ngolonyaka. Ethi okwakhathesi akula ngenye indlela ngaphandle kokusekela abangenisa imali elizweni ngokuthengisela phandle kwelizwe abanjengabalima igwayi, abezemigodi bamankampani amakhulu lamancane labanye. Baze ngobunengi, abavele kunhlangothi ezehlukeneyo zempilo, okubalisa uReverend Brother Kudzai Tsondayi, ohlala kwele South Africa. Uqhubeke uTsondai esekela inkuthazo yokuzinikela kwabezombusazwe. Abe RBZ bathi, ukusetshenziswa kwemali yakwamanye amazwe iMulti currency, kuzoqhubekela phambili, njalo uzulu engesabeli ukuthi idollar leZimbabwe seliphenduka okwamanje. Inengi labakade besemhlanganweni lo baqinise elokuthi, kumele kudingwe indlela zokusebenzelana lozulu, osewalahla ithemba kumabhanga lohulumende ngoba eseselamanxeba ezehlakalo zika2008, lapho abanengi balahlekelwa zimali zabo emabhanga.